section_heading: Radnja
paragraph_text: Međutim, tajni savjetnik Trgovačkog saveza, Darth Sidious (mračni lord Sitha) naređuje potkralju da ubije Jedi vitezove i izvrši invaziju na planet Naboo s vojskom borbenih droida. Dvojica Jedi vitezova uspiju pobjeći ukrcavši se na jedan od poslanih brodova s droidima na Naboo. Tamo Qui-Gon spašava život prognanom Gunganu Jar Jar Binksu koji njega i Obi-Wana odvede u podvodni grad Otoh Gunga gdje Jedi vitezovi neuspješno pokušaju nagovoriti Gunganovce da pomognu Naboou; ipak, Gunganovci svu trojicu puštaju i osiguravaju im transportno sredstvo kojim će doći do glavnog grada Theeda na površini planeta Naboo. Kraljicu Nabooa, Amidalu, uhićuje vojska Saveza, ali ju Jedi vitezovi spašavaju. Kraljica potom bježi s planeta u svom osobnom svemirskom brodu uz Jedi vitezove; međutim, budući je brod oštećen nakon probijanja kroz blokadu koja okružuje planet, prisiljeni su sletiti na planet Tatooine kako bi ga popravili. Qui-Gon skupa s Jar Jarom i droidom R2-D2-om odlazi u Mos Espu kako bi pronašao dućan u kojem bi mogao kupiti novi generator. Njima se pridružuje i kraljica koja se pretvara da je sluškinja Padme, nakon što je potajno zamijenila mjesta sa svojom pravom sluškinjom Sabė prije odlaska s planeta Naboo.